**ԳԱՎԱՌԻ ԱՎԱԳ ԴՊՐՈՑ ՎԿ**

**ԱՎԱՐՏԱԿԱՆ ՀԵՏԱԶՈՏԱԿԱՆ**

**ԱՇԽԱՏԱՆՔ**

**ԹԵՄԱ՝ Արժեքային համակարգի ձևավորումը շախմատ առարկայի դասընթացին**

**Աշխատության հեղինակ՝ Արզաքանցյան Արև**

**Միշայի**

**Աշխատանքի ղեկավար՝ Ղարաբաղցյան Թերեզա Գագիկի**

**ԳԱՎԱՌ 2023**

**Բովանդակություն**

ՆԵՐԱԾՈՒԹՅՈՒՆ.................................................................................................. 3

ԳԼՈՒԽ 1 ................................................................................................................ 5

ԱՐԺԵՔԱՅԻՆ ՀԱՄԱԿԱՐԳԻ ՁևԱՎՈՐՄԱՆ ՈՒՍՈՒՄՆԱՍԻՐՈՒԹՅՈՒՆԸ ԵՎ ԸՆԴՀԱՆՈՒՐ ԲՆՈՒԹԱԳԻՐԸ .............................................................................. .5

ԳԼՈՒԽ 2 ................................................................................................................ 7

ՀԱՆՐԱԿՐԹԱԿԱՆ «ՇԱԽՄԱՏ» ԱՌԱՐԿԱՅԻ ՈՒՍՈՒՑՄԱՆ ՀԱՅԵՑԱԿԱՐԳ (ՆԱԽԱԳԻԾ)

2.1 Դասընթացի նպատակը .................................................................................... 7

2.2 «Շախմատ» առարկայի, դասընթացի արդիականության հիմնավորումը ............. 7

2.3 «Շախմատ» առարկայի կրթական նշանակությունը: ........................................... 8

2.4 «Շախմատ առարկայի ծրագրի առանձնահատկությունները,

հիմնական գաղափարը` .......................................................................................... 9

ԳԼՈՒԽ 3 ............................................................................................................... 12

ԳԵՂԵՑԻԿԸ, ՇԱԽՄԱՏԸ, ՄԱԹԵՄԱՏԻԿԱՆ և ԿՐԹՈՒԹՅՈՒՆԸ ............................. 12

ԳԼՈՒԽ 4 ................................................................................................................ 16

Եզրակացություն ..................................................................................................... 19

Գրականության ցանկ ............................................................................................. 20

**ՆԵՐԱԾՈՒԹՅՈՒՆ**

«Արժեհամակարգ» հասկացությունը մանկավարժական գիտության մեջ ըմբռնվում է բավական լայն շառավիղով: Մարդը իր կյանքի ընթացքում հաջորդաբար ապրում է մանկության, դեռահասության, պատանեկության, հասունության շրջաններ, այդ ընթացքում նա զարգանում է։ Մարդու զարգացումը նրա անձի կազմավորման ու ձևաորման պրոցեսն է՝ արտաքին ու ներքին, կառավարվող և ոչ կառավարվող գործոնների ազդեցությամբ։ Մարդու զարգացումը հենց այնպես տեղի չի ունենում, այլ ուղեկցվում է շարժիչ ուժի ազդեցությամբ։ Զարգացումը տեղի է ունենում ինչպես կենսաբանորեն, այնպես էլ դաստիարակչական առումով։ Անձի զարգացման խնդիրը միշտ հետաքրքրել է բոլոր ժամանակների մեծ մանկավարժներին։ Այդ պատճառով երեխաների կրթության մասին խոսելիս՝ մենք հաճախ օգտագործում ենք «արժեքներ» հասկացությունը։ Առանց արժեքների կյանքը դատարկ է։ Առանձնանում են արժեքների հետևյալ տեսակները՝ նյութական, տնտեսական, սոցիալական, հոգեբանական, բարոյական, գեղագիտական, ճանաչողական և այլն, ըմբռնելու մարդու բնույթն ու էությունը, այն ազդակները, որոնք դրդում են նրան դեպի գիտելիքը և որոշելու նրա իմացական գործունեության շարժիչ ուժերը։ Արժեքներն իրենց բնույթով բազմազան, բազմանշանակ են, ինչը թույլ է տալիս համակարգել դրանք՝ ըստ այդ հասկացության տրված մեկնաբանությունների։

Արժեքների մեծ մասը սնվում է էթիկական նորմերից, ձևավորվում է դրանց շնորհիվ։ Իսկ բարոյական նորմերը նպաստում են արժեքների պահպանմանը։

Այդ պատճառով կրթության հենքը և գլխավոր իմաստը պետք է դառնա արժեհամակարգի ձևավորումը։

Դպրոցը պետք է լինի օրինակելի տարածք, ուր ստիպված է պայքարել հանրության մեջ տարածված արատների դեմ և այդ պայքարում պարտավոր է հաղթել։ Քանի որ դա անմիջականորեն ազդում է երիտասարդ սերնդի մտածելակերպի, գործելակերպի, հոգեբանության և արժեքային կողմնորոշումների վրա։ Նա այդ գործընթացների մասնակիցն է, այդ արժեքների ժառանգորդն ու կրողը։ Նրա առջև ծառանում է նոր ժամանակի պահանջները։ Ուսուցման գործընթացը դասավանդման և ուսուցման գործընթաց է, որը իրականացնում է ուսուցիչը և այդ ընթացքում աշակերտներին հաղորդում է մարդկության կուտակած սոցիալ-մշակութային փորձը, զարգացնում է նրանց ճանաչողական 4 գործունեությունը։ Ուսուցման գործընթացը անհնար է առանց ուսուցչի և աշակերտի միաժամանակյա գործունեության։

Այս հետազոտական աշխատանքը միտված է բացահայտելու և ներկայացնելու աշակերտների մեջ ձևավորված արժեքները։ Անհրաժեշտ է պարզ գիտակցել, որ դպրոցի նպատակը կիրթ, մարդասեր, հոգևոր արժեքներով հարուստ, ակտիվ, բարձր բարոյականության տեր, հայրենասեր մարդ դաստիարակելն է։ Այս բոլոր արժեքները անձի ձևավորելու գործում կօգնի և կնպաստի «Շախմատ» առարկայի ուսուցումը դպրոցում։ Այս հետազոտական աշխատանքը իր մեջ ներառում է հետևյալ բաժինները՝ ներածությունից մինչև արժեհամակարգի ձևավորումը «Շախմատ» առարկայի դասավանդման ընթացքում՝ ամեն ինչ շախմատի պատմությունից, մինչև ինտելեկտուալ խաղ։

**ԳԼՈՒԽ 1**

**ԱՐԺԵՔԱՅԻՆ ՀԱՄԱԿԱՐԳԻ ՁևԱՎՈՐՄԱՆ ՈՒՍՈՒՄՆԱՍԻՐՈՒԹՅՈՒՆԸ և ԸՆԴՀԱՆՈՒՐ ԲՆՈՒԹԱԳԻՐԸ**

Արդի մանկավարժության կարևոր պահանջներից է երեխաների արժեքային համակարգի ձևավորումը։ Կրթության նպատակը անհատին ոչ միայն գիտելիքներով զինելն է, այլև նրա մեջ բարոյական որոշակի հատկանիշներ ձևավորելը։ Ինչպես ամբողջ աշխարհում, Հայաստանում էլ այսօր արժեքային կրթությունը հասարակությանը հուզող խնդիրնեից մեկն է։ Ավանդաբար ընդունված է, որ դպրոցն ու ծնողը փորձում են լավ արժեքներ սերմանել։ Երեխաները լսում են, թե որքան լավ բան է ազնվությունը և այլն, սակայն կյանքում տեսնում են նաև այդ արժեքների խախտումն իրենց ուսուցիչների, ծնողների կամ շրջապատողների կողմից։ Այդ դեպքում դրանք վերացական արժեքներ են դառնում։

«Արժեհամակարգ» հասկացությունը մանկավարժական գիտության մեջ ըմբռնված է լայն շառավղով։ Առավել ընդունված է այն ընկալումը, որ արժեհամակարգը մարդու բարոյական, գեղագիտական, հոգևոր, իմացական, մշակութային և էթնիկական արժեքների խախտումն է, որն անհրաժեշտ է անձի ներդաշնակ, բազմակողմանի ձևավորման և զարգացման համար։

Արժեհամակարգի ձևավորման և պահպանման համար հանրակրթության բնագավառում կարևոր և անփոխարինելի նշանակություն ունեն բոլոր ուսումնական առարկաները, որոնց թվում է նաև շախմատ առարկան, նրա դերը և նշանակությունը։ Շախմատը երեխաների մեջ զարգացնում է մտածողության ձևերը, բարդ իրավիճակներում որոշումների ընդունման, ինքնավերլուծության կարողությունները, կարգապահությունը և պատասխանատվությունը։

Հմուտ ուսուցիչը պետք է բարոյական դաստիարակության ուղիներ որոնի, աշակերտների մեջ ձևավորի բարոյական հասկացությունները ճիշտ ըմբռնելու կարողություններ, ուսուցման կազմակերպման տարբեր ձևերի ընտրության միջոցով (անհատական, խմբային, արտադասարանական միջոցառումներ և այլն) առավել արդյունավետ դարձնի աշակերտների արժեհամակարգային դաստիարակչական խնդիրների լուծումը։ Օրինակ խմբային աշխատանքի ժամանակ աշակերտները սովորում են ուշադրությամբ վերաբերվել միմյանց, միասին հաղթահարել դժվարությունները, 6 միասին ձեռք բերել հաջողություններ, լսել հակադիր կարծիքներ, ընդօրինակել միմյանց և այլն։ Հասակակիցների խմբում աշակերտն ավելի ազատ է արտահայտում իր մտքերն ու դատողությունները, գործում է անկաշկանդ, ինչն էլ նպաստում է ուսուցման արդյունավետ կազմակերպմանը։

**ԳԼՈՒԽ 2**

**ՀԱՆՐԱԿՐԹԱԿԱՆ «ՇԱԽՄԱՏ» ԱՌԱՐԿԱՅԻ ՈՒՍՈՒՑՄԱՆ ՀԱՅԵՑԱԿԱՐԳ (ՆԱԽԱԳԻԾ)**

**2.1 Դասընթացի նպատակը**

Շախմատ առարկայի ուսուցման նպատակն է զարգացնել տարրական դպրոցում սովորողների՝ փոփոխվող, ոչ ստանդարտ իրավիճակներում կողմնորոշվելու, դրանք գնահատելու և լուծման ուղիներ ու տարբերակներ գտնելու կարողություններ, խթանել նրանց որոնողական գործունեությունը, զարգացնել բազմատարբերակային (դիվերգենտ), այլընտրանքային, քննադատական և ստեղծագործական մտածողությունը։

«Շախմատ» առարկայի ընդհանուր բնութագիրը.

**2.2** «Շախմատ» առարկայի, դասընթացի արդիականության հիմնավորումը

Հիմք ընդունելով, որ շախմատ ուսումնական առարկան նպաստում է սովորողների ինտելեկտի զարգացմանը՝ առավելապես կարևորում ենք դրա դերը մտածողության ձևավորման գործընթացում։ «Շախմատ» ուսումնական առարկան զարգացնում է կոնվերգենտ ու դիվերգենտ մտածողության ձևերը։ Այն հնարավորություն է տալիս մտածել մի քանի հնարավոր քայլերի մասին, գնահատել դրանք և ընտրել լավագույնը։

«Շախմատը» զարգացնում է մտածողության ֆոկուսային (կենտրոնացված) և դիֆուզ (ցրված) մտածողության ձևերը։ Այն հնարավորություն է տալիս որոշ ժամանակ կենտրոնանալ խաղի վրա, ապա մրցակցի քայլի ժամանակ անցնել դիֆուզ մտածողության։ Մտածողության երկու եղանակների այս հերթագրումը համարվում է կարևոր ՝ ուղեղի արդյունավետ աշխատանքի համար։

«Շախմատ» առարկան նպաստում է սովորողների մոտ վերլուծական ու քննադատական, ստեղծագործական և այլընտարանքային մտածողության ձևերի զարգացման, կանխատեսելու կարողության, իրավիճակների ընթացքի վրա ազդելու ունակության ձևավորմանն ու զարգացմանը, երևակայության և ստեղծագործականության միջոցով՝ սովորելու կարողության խթանմանն ու կրթության արժևորմանը։

«Շախմատ» ուսումանական առարկայի յուրացման ընթացքում զարգանում են սովորողների մտավոր գործողությունների ներքին պլանավորման, բարդ իրավիճակներում որոշումների ընդունման, ինքնավերլուծության կարողությունները, կամածին ուշադրությունը և հուզական ինտելեկտը, ինչպես նաև վարքի ինքնակազմակերպումը, կարգապահությունը և պատասխանատվությունը;

Սպորտի տեսանկյունից շախմատը զարգացնում է սովորողի կամային որակները, մինչև վերջ պայքարելու, օբյեկտիվ լինելու, ճիշտ գնահատելու, ինչպես նաև արժանապատիվ պարտվելու կարողություններ։

Արվեստի առումով շախմատը զարգացնում է աշակերտի ճաշակը, գեղեցիկը ընկալելու և գնահատելու կարողություններ։ «Շախմատ» առարկայի դասավանդման հիմնական սկզբունքները շախմատային կրթության հասանելիության ապահովում, առարկայի ուսուցմանը սովորողների ակտիվ մասնակցություն, առարկայի ուսուցման գործնական ուղղվածությունը։

**2.3** «Շախմատ» առարկայի կրթական նշանակությունը:

«Շախմատ» առարկայի ուսուցումը տարրական դպրոցում ունի կրթական մեծ ներուժ, որը պայմանավորված է հետևյալ առանձնահատկություններով.

1) Շախմատը նպաստում է սովորողների տրամաբանական մտածողության զարգացմանը։

2) Շախմատում զարգանում և կատարելագործվում է սովորողի երևակայությունը, վերլուծական կարողությունները՝ դրանով իսկ նպաստելով ուսումնական մյուս առարկաների ուսումնասիրմանը։

3) Շախմատում դրսևորվում է նպատակին հասնելու համար հետևողական և քրտնաջան աշխատանքի անհրաժեշտությունը, որը նպաստում է աշակերտի հոգևոր աշխարհի ձևավորմանը։

Շախմատը, պարունակելով գիտության, արվեստի և սպորտի տարրեր, աշակերտի մեջ զարգացնում է ինքնուրույն աշխատանքի միջոցով հաջողությունների հասնելու կարողություններ։

Շախմատը նպաստում է նաև աշակերտի ինքնադրսևորմանը, բարդ իրավիճակներում կողմնորոշվելու կարողությունների ձևավորմանը։ Ներկայացվող պահանջներն արտահայտվում են սովորողի՝ որպես անձի և քաղաքացու ցուցաբերած վերաբերմունքի, դիրքորոշման, վարքի ու գործելակերպի միջոցով;

Շախմատի ուսումնասիրման շնորհիվ սովորողը պետք է՝

➢Գիտակցի և արժևորի շախմատի դերը երևակայության, տրամաբանական մտածողության, կամային որակների, դժվարին իրավիճակներում կողմնորոշվելու կարողությունների ձևավորման և զարգացման գործում,

➢Գնահատի արդարությունն ու ազնվությունը,

➢Կարևորի ուշադիր և կենտրոնացված աշխատանքը,

➢Գիտակցի համագործակցված աշխատանքի կարևորությունը,

➢Գիտակցի շախմատ առարկայի անհրաժեշտությունը մյուս ուսումնական առարկաների ուսումնասիրության համար ➢

Հետաքրքրություն հանդես բերի շախմատ առարկայի նկատմամբ, գեղագիտական արժեքներ հայտնաբերի շախմատային ստեղծագործությունների նկատմամբ, հրճվանքի զգացում ուեննա խնդիրներ լուծելիս,

➢Ունենա սեփական մտածելակերպի և կարողությունների նկատմամբ վստահություն,

➢Գիտակցի շախմատ առարկայի կարևորությունը անձի հետազոտական գործունեության, ինչպես նաև ինտուիցիայի զարգացման համար,

➢Գիտակցի շախմատային գիտելիքների կարևորությունը հիմնավորված որոշումներ կայացնելու խնդրում։

**2.4** «Շախմատ առարկայի ծրագրի առանձնահատկությունները, հիմնական գաղափարը`

Ուսուցման առաջին տարում առարկայի ծրագիրը կառուցված է խաղի և գործնական առաջադրանքերի միջոցով նյութը մատուցելու վրա։ Ստացած գիտելիքները կամրապնդվեն գործնական խաղով, կձևավորվեն խաղը վարելու կարողություններ և հմտություններ։ Սովորողները ինքնուրույն կստեղծեն մատային դիրքեր։

Ուսուցման երկրորդ տարում սովորողները կուղղորդվեն այլընտրանքային լուծումներ գտնելու,

և հաղթանակի ուղիներ գտնելու, բազմաթիվ տարբերակներ որոնելու գործողությունների կատարմանը, ինքնուրույն կստեղծեն իրավիճակներ մարտավարական հնարքներով;

Ուսուցման երրորդ տարում սովորողները կուղղորդվեն իրավիճակների գնահատմանը, ծրագրերի մշակմանը, քայլ առ քայլ պլանների իրականացման, կանխատեսելով և կանխարգելով հակադարձող պլանները։ Կսովորեն նպատակադրել, ռեալ գնահատել և իրականացնել պլանները։

Առարկայի դասավանդումը հիմնվելու է 3 մոտեցման վրա՝

1․ Հասկացությունների և սկզբունքների ուսուցում, ինչը հնարավորություն կտա իմանալու առարկայի բովանդակությունը։

2. Ինտերակտիվ ուսուցում, ինչը հնարավորություն կտա սովորողներին ինքնուրույն բացահայտելու և իմանալու առարկայի բովանդակությունը, անմիջապես կիրառելու գիտելիքը՝ արժևորելով գիտելիքի ձեռքբերումը, որպես հաջողության գրավական։

3. Նախագծային ուսուցում, ինչը նպատակ ունի զարգացնել թիմային աշխատանքի հմտություններ, առաջարկել խնդիրների լուծման այլընտրանքային տարբերակներ։

•Իրավիճակների վերլուծություն և լուծման տարբերակների որոնում

. Այլընտրանքային որոշումների ընդունում

• Գնահատում և պլանավորում

• Գիտելիքի կիրառում

Առարկայի հիմնական գաղափարներն են.

Շախմատ` թարգմանաբար` «շահին մահ», «մահ արքային», «մահ փարավոնին», «մահ միապետին»։ Երկար տարիներ Իրանում և Չինաստանում այս խաղը արգելված էր, հիմքում այն գաղափարը, որ արքային սպանել չի կարելի, զինվորը իրավունք չունի հարձակվել արքայի վրա, առավել ևս դառնալ թագուհի։ Խաղ, որտեղ մտքում ծնվում և մշակվում են հաղթանակի հասնելու գաղափարներ, որոնք իրագործվում են խաղատախտակի վրա, իրականության մեջ։ Խաղ, որ դարեր շարունակ մարդկանց մտքերը մարզել և ուղղորդել է պայքարի դուրս գալ ոչ միայն արտաքին թշնամիների, այլ նաև հանուն ներքին ազատության։

Տարիներ շարունակ մարդկանց հուզել է, թե ինչ է շախմատը՝ սպո՞րտ, արվե՞ստ, գիտությու՞ն։ Ես կավելացնեի պայքարի քողարկված մեթոդաբանություն դարեր շարունակ ընթացող ժողովրդավարության ճանապարհին։ Շախմատը նաև հոգևոր դաստիարակություն է տալիս, ուր կա ծնունդ (խաղի սկիզբ), մահ (խաղի ավարտ) և հավերժություն, երբ ֆիգուրներն ու զինվորները պահվում են նույն արկղում մինչև նոր խաղ։ Եթե մարդկանց գործունեությունը ղեկավարվում է աստվածների կողմից, ֆիգուրների գործողությունները կառավարվում են մարդկանց կողմից՝ փայլուն կերպով ներդաշնակելով բանականության և նյութականի կապը։

Առաջնորդը իր մտավոր և ֆիզիկական պոտենցիալով, նպատակասլացությամբ, հավատով, արժեհամակարգով, մարդկության նկատմամբ վերաբերմունքով, ժամանակի և կեղծի զգացողությամբ, համարձակությամբ և սառը դատողությամբ պետք է էապես առանձնանա, որպեսզի դառնա ընկալելի և ընդունելի։ Նա պետք է պատրաստ լինի կանգնել ընտանիքի, հայրենիքի, համամարդկային արժեքների պաշտպանության առաջնագծում։

**ԳԼՈՒԽ 3**

**ԳԵՂԵՑԻԿԸ, ՇԱԽՄԱՏԸ, ՄԱԹԵՄԱՏԻԿԱՆ և ԿՐԹՈՒԹՅՈՒՆԸ**

Ի՞նչ է շախմատը՝ սպո՞րտ, արվե՞ստ, թ՞ե գիտություն։ Մարդկային մտքի ամենագեղեցիկ ստեղծագործություններից մեկի միլիոնավոր երկրպագուներին այդպես էլ չի հաջողվում գտնել այս հարցի պատասխանը։ Ոչ ոք չի վիճարկում, որ շախմատը, առաջին հերթին , սպորտի բնագավառ է։ Բայց շախմատից անբաժան է նաև «գեղեցիկ» ածականը. «գեղեցիկ քայլ», «գեղեցիկ կոմբինացիա», «գեղեցիկ մտահաղացում», «գեղեցիկ պարտիա»…

Գեղագիտական այս բնութագրումները, որ տրվում են շախմատային որոշ ստեղծագործությունների կամ շախմատային պարտիայի առանձին դրվագների, հիմք են տալիս շախմատը համեմատել արվեստի հետ, ավելին՝ այն համարել արվեստ։

Շախմատը հույզերի և զգացմունքների, այդ թվում՝ զգացմունքի, առաջացման աղբյուր է։ Շախմատային կոմպոզիտոր Ա.Գուրվիչը աշխատության մեջ բազմաթիվ օրինակներով փորձում է ապացուցել , որ «Շախմատային միտքն ուղեկցող զգացմունքների մեջ կա մեկը, որն, անկասկած, բոլորից ուժեղ է և բոլորից խորը՝ դա գեղեցիկի զգացմունքն է»։

Շախմատային պարտիան՝որպես ստեղծագործություն , համեմատվում է արվեստի ստեղծագործության հետ։Ռուս գրող Ի.Ս. Տուրգենևն, օրինակ, իր սիրած շախմատի մասին գրում է․ «Շախմատային վարպետը նույնպես արվեստագետ է՝ ինքնատիպ, առանձնահատուկ, բայց և այնպես՝ արվեստագետ կոչվելու իրավունքով»։

Շախմատային պարտիայի ստեղծման եղանակը ինքնատիպ է։ Այն ծնվում է մրցակիցների պայքարի, նրանց մտքերի, զգացմունքների և կամքի հակամարտության մեջ։ Սա լրացուցիչ գեղագիտական հմայք է հաղորդում շախմատային ստեղծագործությանը, ինչպես կրկեսը, թատրոնը։

Աշխարհի նախկին չեմպիոն Մ.Բուտվիննիկն ուղղակի գտնում է, որ շախմատը արվեստի առանձնահատուկ ձև է։ «Արդյո՞ք արվեստ է շախմատը» աշխատության մեջ նա գրում է. «Արվեստը հասարակական գիտակցության ձևերից մեկն է, որը գեղարվեստական պատկերների միջոցով արտացոլում է իրականությունը, իսկ ինչպիսի՞ իրականություն է այն արտացոլում։ Իմ կարծիքով շախմատը արտացոլում է մարդկային մտածողության ստեղծագործական, տրամաբանական կողմը, իսկ մարդու գլխուղեղի աշխատանքը, անկասկած, իրականություն է»։

Շախմատային վարպետ Պ.Ռոմանովսկին էլ գտնում է, որ «Շախմատի իսկական գեղեցկությունը իրատեսականությունն է, կյանքի հետ խորքային կապը», իսկ Է. Լասկերը կյանքի հետ շախմատի կապը բացատրում է այսպես.

«Շախմատը մեզ սովորեցնում է, թե ինչպես կարող է կյանքը դասավորվել հավասար հնարավորությունների դեպքում։ Այդ տեսակետից այն կյանքի արտացոլումն է»։

Շախմատային պարտիան հիշեցնում է կյանքը։ Նրանում առկա է նպատակին հասնելուն միտված որոնումը, պայքարը, հույսը, հավատը և հիասթափությունը, հաղթանակի բերկրանքը և պարտության դառնությունը:

Հիմա պարզենք այն հարցը, թե արդյո՞ք գիտություն է շախմատը։Արդեն 20-րդ դարի սկզբներին բազմությունների աքսիոմատիկ տեսության հիմնադիրներից մեկը՝ Է. Դերմելեոն շախմատը ներառում է խաղերի տեսության մեջ։ Մաթեմատիկոս և մանկավարժ Պ.Լոկհարդը մաթեմատիկական գործունեությունը համարում է խաղ։ Համեմատենք մաթեմատիկան շախմատի հետ։ Եթե մաթեմատիակական խնդրում հիմնական առարկաները նրա հասկացություններն են՝ թվերը, տառերը, գործողությունները, պատկերները և այլն,ապա շախմատում դրանք ֆիգուրներն են՝ արքան, թագուհին, նավակները, փղերը, ձիերը, զինվորները և շախմատային տախտակը։ Շախմատում առկա են խաղի հստակ կանոններ՝ ֆիգուրաների քայլերը և հարվածները։ Մթեմատիկական խնդրում խաղի կանոնները նույնպես ավելի հստակ են, դրանք այն տեսության աքսիոմներն են ու արտածման կանոններն են,որոնց շրջանակներում դիտարկվում է տվյալ խնդիրը։ Երկու դեպքում էլ խնդիրը պահանջում է լուծում։ Այս դիտարկումները թույլ են տալիս եզրակացնել, որ շախմատը իսկապես գիտություն է․ այն մաթեմատիկական շատ լուրջ խնդիր է կամ՝ այլ դիտարկումներով մաթեմատիկական տեսություն։ Տարբեր հետազոտողների և շախմատիստների կողմից բազմաթիվ անդրադարձներ են եղել շախմատի գեղեցկությունը գնահատելու ուղղությամբ։ Ա.Սմիրնովը, օրինակ, փորձում է գտնել շախմատային գեղագիտության սկզբունքները և դրանցում ներառում է նպատակահարմարությունը, նպատակների քողարկվածությունը և ուժեղ հակառակորդի առկայությունը։

Շախմատի գրավչության կարևոր հատկանիշ է նրա հստակությունը, ինչը թույլ է տալիս, առանց մրցակիցների միջև տարաձայնությունների, իրականացնել պարտիայի ընթացքը։ Շախմատում առանձնահատուկ ձևով է դրսևորվում գիտական գեղեցիկի ներդաշնակության օբյեկտիվ հատկանիշը։ Մրցակիցներից յուրաքանչյուրը աշխատում է իրականացնել իր մտահղացումները և խանգարել մրցակցի մտահղացումների իրականացմանը։ Նրանց կատարած քայլերը փոխկապակցված են և շախմատային ստեղծագործության ծնունդը, նրա գեղեցկությունը պայմանավորված է հակամարտողների ռազմավարական և մարտավարական պլանների, մտահղացումների, քայլերի, հարձակման ու պաշտպանության ներդաշնակությունից:

Մարդիկ ինքնամոռաց, ժամերով նստում են շախմատի տախտակի առջև և փորձում են լուծել շախմատային այդ հավերժ չլուծվող խնդիրը, հետևում շախմատային խաղի վարպետների պարտիաներին, բայց դժկամորեն են տրվում մաթեմատիկական խնդիրների լուծման։ Իհարկե մեծ նշանակություն ունի շախմատում մրցակցի առկայությունը։ Մի անգամ հանրահայտ դերասան Սոս Սարգսյանը Տիգրան Պետրոսյանի մասին լրագրողին տված հարցազրույցում․

«Ի՞նչ է ձեզ համար շախմատը» հարցին տվեց հետևյալ հետաքրքիր պատասխանը. «Շախմատը ինձ համար մրցակցի հետ հաղորդակցվելու միջոց է»։

Շախմատիստը հաջողության հասնելու համար պարտավոր է հիշել շատ մեծ թվով սկզբնախաղեր, վերջնախաղային ստանդարտ վիճակներ, պարտիաներ և այլն։ Միևնույն ժամանակ, նպատակասլացությունը, հետևողականությունը, տոկունությունը և կամային այլ որակներ շախմատային գործունեության անբաժանելի ուղեկիցներն են։

Այստեղից հետևում է, որ շախմատային խաղի ընդգրկումը հանրակրթության մեջ կարող է արդարացված լինել առավելապես անձի հոգեկանի ձևավորման տեսանկյունից։ Ինչպես մաթեմատիկայում,այնպես էլ շախմատում ուշադրության հիշողության կամային որակների դրսևորման երևույթները հանդես են գալիս գեղագիտական տարրի առկայության դեպքում, իսկ առանց այդ գեղագիտականի և՛ մաթեմատիկայի, և՛ շախմատի ուսուցումը կամ գործունեությունը դառնում են պարտադրանք, և, այդ դեպքում, ավելորդ է խոսել արժեքների ձևավորման մասին։

Շախմատի ուսուցումը սկսվում է 2-րդ դասարանից և ավարտվում 4-րդ դասարանում։ Այս կարճ ժամանակահատվածում սովորեցնում են աշակերտներին շախմատային խաղի պարզագույն կանոնները և հիմնական սկզբունքները սովորեցնելու գործընթացին, իսկ բուն շախմատային խաղը՝ իր գեղագիտությամբ մնում է ուշադրությունից դուրս։

Իմ կարծիքով, եթե շախմատի ուսուցումը 1 տարով ավելանա, սովորողները ժամանակ կունենան բուն շախմատին, նրա ներքին օրինաչափություններին, շախմատային վարպետների ստեղծագործություններին, էտյուտներին, կոմբինացիաների և շախմատի հիասքանչ գեղագիտությունն արտահայտող այլ տարրերի ուսումնասիրությունը։ Այդ դեպքում շախմատը, նրա ուսուցումը իսկապես կիրականցնի կրթական լուրջ խնդիրներ, աշակերտը կսիրի շախմատը, կստանա իր ներկան և ապագան գեղեցիկով հարստացնելու մի լրացուցիչ հնարավորություն, իսկ շախմատային աշխարհը կհամալրվի երկրպագուներով։

**ԳԼՈՒԽ 4**

**ՇԱԽՄԱՏԻ ՆԵՐԱՌՈՒՄԸ ԿՐԹԱԿԱՆ ՀԱՄԱԿԱՐԳՈՒՄ**

Շատերին է հետաքրքրում, թե ինչու է «Շախմատ» խաղը դասավանդվում դպրոցում և հենց տարրական դասարաններում։ Նախ և առաջ ես գտնում եմ, որ շախմատն արդար խաղ է։ Ուստի փոքրիկները սկսում են սովորել մի խաղ, որը լիովին արդար է։ Չկա մի երրորդ կողմ, որը կարող է խոչընդոտել կամ հանգեցնել անարդարության։ Փոքր տարիքից երեխան խաղում է շախմատ և սովորում՝ ինչպես հաղթել և պարտվել արդար, ինչպես պայքարել արդար։ Նա սովորում է ընդունել սեփական պարտությունն հաղթանակն արժանապատվորեն, իսկ երբ 2 խաղընկեր իրար ձեռք են սեղմում, նրանք համաձայնում են հարգել այս արժեքները։

Շախմատը հնարավորություն է տալիս երեխային ինքնուրույն որոշումներ կայացնելու, գնահատելու իրավիճակը և գտնելու լավագույն լուծումը։ Դրա վառ օրինակն է «Մարտավարական հնարքներ», «Դիրքի գնահատում» թեմաները։

Շախմատն օգնում է նաև, որ վաղ տարիքից դառնան ինքնուրույն անձ, ինչը շատ կարևոր է հասարակության և ողջ մարդկության համար։ Շախմատը հնարավորություն է տալիս երեխային վերլուծելու տարբեր իրավիճակներ և գտնելու լավագույն լուծումը, ինչի արդյունքում զարգանում են ինքնավերլուծության որակները։

Շախմատն օգնում է երեխային զարգացնել ստեղծագործ մտածողությունը՝ ինչը անկանխատեսելի է դարձնում հակառակորդի համար և նրան դնում է անելանելի ու անսպասելի իրավիճակի մեջ։ Դրա համար այն երեխաները, ովքեր խաղում են շախմատ, նրանց մոտ զարգացած է ստեղծագործ և յուրահատուկ մտածելակերպը, մի քանի քայլ առաջ տեսնելը։

Դպրոցում շախմատի դերը բարձրացնելու, երեխաների մոտ շախմատի նկատմամբ հետաքրքրություն առաջացնելու համար ամեն տարի կազմակերպվում են օլիմպիադաներ։

Բազմաթիվ հոգեբաններ և սոցիոլոգներ կատարել են ուսումնասիրություններ և պարզել են, որ շախմատը խթանում է տրամաբանական մտածողությունը, ստեղծագործ միտքը, երևակայությունը և շատ այլ հատկություններ։

Շախմատը զարգացնում է հիմնային որակներ:

Այսօր երեխաների մոտ նկատվում է ուշադրությունը կենտրոնացնելու դժվարություն։ Երեխաները չեն կարողանում կենտրոնանալ մի բանի վրա։ Առանց կենտրոնացման անհնար է խորքային և նորարար մտածողությունը։ Իսկ ահա շախմատը ունի շատ յուրահատկություններ ուշադրությունը կենտրոնացնելու։ Այն կլանում է մարդուն և երկար ժամանակ կենտրոնանալով խաղի վրա, երեխաները զարգացնում են իրենց ուշադրությունը։ Օրինակ երրորդ դասարանում անցնում են երկքայլանի մատային դիրքեր, այդ թեմայի նպատակն է աշակերտների ուշադրությունը կենտրոնացնելը, զարգացնում է մտածողությունը, երևակայությունը։ Երկքայլանի խնդիր լուծելու հմտությունը կարևոր է հատկապես ոչ կաղապարված մտածելակերպ զարգացնելու համար։

Հայտնի գրող Մուզիլը ասում է. «Կենտրոնանալ, նշանակում է մշտապես հաղթահարել սեփական ծուլությունը»։

Մյուս կարևոր առանձնահատկություններից մեկն էլ այն է, որ շախմատը նպաստում է մտածողության զարգացմանը։ Մարդու մտածողությունը արդյունավետ է աշխատում, երբ 20-25-ր կենտրոնանում է որևէ բանի վրա, ապա կարճ ժամանակ ցրվում է, հետո նորից կենտրոնանում է, հետո նորից ցրվում է և այդպես շարունակ։ Այս երևույթը լավ դրսևորվում է շախմատում։ Երբ շախմատիստը նախապատրաստում է իր քայլը, նրա մտածողությունը կենտրոնացված է, երբ մրցակիցն է մտածում իր քայլը, շախմատիստը կարող է անցնել մտածողության ցրված ռեժիմի։

Այսպիսի օրինակներից են շախմատում «Վերջնախաղեր» և «Մարտավարական հնարքներ» թեմաների ուսուցումը։ Այս թեմաները ուսուցանելիս աշակերտների մոտ զարգանում է որոնողական, վերլուծական, այլընտրանքային և ստեղծարար մտածողությունը, կոնվերգենտ և դիվերգենտ մտածողությունը։

Բացի իմացական արժեքից, շախմատն ունի նաև մեծ ազդեցություն կազմակերպական որակների ձևավորման վրա։ Մեր կյանքի կարևորագույն հարցերից մեկը՝ «հաջորդ քայլը ո՞րն է» հարցն է։ Մենք միշտ մտածում ենք այն մասին, թե ինչ ենք անելու հաջորդ պահին, վաղը, հետագայում։ Եվ այս առումով շախմատը էապես կարող է նպաստել պլանավորման կարողությունների զարգացմանը։ Յուրաքանչյուր պահի շախմատիստը մտածում է իր և մրցակցի հաջորդ քայլերի մասին։ Այս առանձնահատկությունը շախմատով զբաղվող երեխաների մոտ կարող է զարգացնել իրենց կյանքը պլանավորելու հմտություններ։ Ընդ որում շախմատում կարևորվում է ոչ միայն քո քայլերի պլանավորումը, այլև մրցակցի հնարավոր քայլերի հաշվարկումը։ Օրինակ՝ «Ընթացիկ պլան» թեմաները ուսուցանելիս աշակերտների մոտ զարգանում է պլաններ մշակելու և իրականացնելու հմտությունները։

«Երեխաներին դաստիարակելու համար պահանջվում է ավելի խորաթափանց մտածողություն, քան պետության կառավարման համար»։ ՈՒ.Չենինգ

Այսպիսով, բազմաթիվ են շախմատի ուսուցման առավելությունները։ Հատկապես կարևոր է այն, որ շախմատը նպաստում է առանցքային որակների զարգացմանը։ ՈՒշադրության կենտրոնացումը, պլանավորումը, դիմացինի քայլերի հաշվի առնելը, տոկունությունը հիմնային որակներ են, որոնց առկայությունը շատ մեծ դեր կարող է ունենալ մարդու կյանքում։

Ինչպես ուսումնական այլ առարկաներում, այնպես էլ շախմատի յուրացման ընթացքում աշակերտներն ունենում են նյութի ընկալման դժվարություններ։ Շախմատի ուսուցիչը դասի ընթացքում պետք է կիրառի նյութի մատուցման այնպիսի մեթոդներ և միջոցներ, որոնք հնարավորություն կտան աշակերտներին արագ և հեշտ կատարել ուսումնական առաջադրանքները։ Կարևոր է հաշվի առնել սովորողների անհատական հոգեբանական և տարիքային առանձնահատկությունները։ Շախմատ ուսումնական առարկայի յուրացման արդյունավետությունն ապահովելու նպատակով Ս. Միսակյանն առաջարկել է հետևյալ մեթոդները՝ «Դիրքի պարզեցում», «Բացառում», «Խաղատախտակից խաղաքարերի հեռացում», «Խաղաքարի զոհաբերություն» և այլն։ Շախմատի ուսուցչի կողմից այս մեթոդների կիրառումը դասերի ընթացքում հնարավորություն է տալիս զարգացնել սովորողների վերլուծական մտածողությունը, խնդրի լուծման այլընտրանքային եղանակների, տարբերակների որոնմանը։

Այսպիսով՝ կարող ենք ասել, որ շախմատը ոչ միայն ձևավորում է շատ արժեքներ աշակերտների մեջ, այլև զարգացնում է աշակերտի ճաշակը։ Մենք՝ ուսուցիչներս, պետք է աշակերտների մեջ սերմանենք հարգանք և սեր խաղի նկատմամբ:

**ԵԶՐԱԿԱՑՈՒԹՅՈՒՆ**

Կրթությունը գիտելիքների քանակը չէ, այլ լիակատար ըմբռնումն ու հմուտ կիրառումն այն ամենի, ինչ գիտես։

Դիստերվեգ

Այսպիսով, ամփոփելով կարող ենք ասել, որ արժեքային համակարգի ձևավորումը ժամանակակից դպրոցի գերխնդիրն է։ Այս հետազոտական աշխատանքը շոշափում է մի այնպիսի թեմա, որն, անկասկած, շատ մեծ նշանակություն ունի անձի՝ հատկապես երեխաների ինքնազարգացման, ինքնաճանաչման, մարդկային բարձր արժեքներով ձևավորված անհատի զարգացման գործընթացում։ Այսօր աճող սերնդի դաստիարակության գործընթացը իրականանում է տարբեր հանգամանքների ազդեցության ներքո՝ ժողովրդագրական, ազգային, մշակութային, ընտանեկան, կրթական, հասարակական, սոցիալական, տեղեկատվական և այլն։ ՈՒսուցիչների դերը շատ մեծ է աշակերտների մեջ ճիշտ արժեհամակարգ ձևավորելու գործում։ Հմուտ ուսուցիչը պետք է բարոյական դաստիարակության ուղիներ որոնի, աշակերտների մեջ ձևավորի բարոյական հասկացությունները ճիշտ ըմբռնելու կարողություններ։ Նա իր օրինակով պետք է բարություն ու համեստություն սերմանի։

Արժեհամակարգի ձևավորման և նրա հարաբերական կայունության ապահովման համար հանրակրթական բնագավառում կարևոր ու անփոխարինելի նշանակություն ունեն բոլոր ուսումնական առարկաները, այդ թվում նաև շախմատ առարկան։ Դպրոցում սովորողները շախմատ առարկան ուսումնասիրելիս բացահայտում են իրենց գիտելիքները, ընդլայնում են իրենց մտահորիզոնը, զարգացնում են մի շարք արժեքներ։

Ինչպես նշեցի վերևում շախմատը զարգացնում է երևակայություն, վերլուծելու կարողություն, տրամաբանություն, մտածողություն, կամային որակներ, մինչև վերջ պայքարելու, օբյեկտիվ լինելու, ճիշտ գնահատելու, ինչպես նաև արժանապատիվ պարտվելու կարողություններ։

«Գիտելիքները մարդուն կշիռ են տալիս, իսկ արարքները՝ փայլ։ Սակայն մարդկանց մեծամասնությունը կարողանում է միայն փայլել, բայց ոչ կշռադատել»:

**ԳՐԱԿԱՆՈՒԹՅԱՆ ՑԱՆԿ**

Ա․, Ս. Վ. (1977). Սիրտս նվիրում եմ երեխաներին. Երևան.

Հ․, Թ. (2018). Շախմատ հանրակրթական դպրոցի դասագիրք.

Միքայելյան, Հ. (2016). Մարդը և հասարակությունը.

Ս․, Մ. (2018). Շախմատ ուսումնամեթոդական ձեռնարկ 2-4-րդ դասարաններ. Երևան.

Ս․, Մ. (б.д.). Ցուգվանգ, երկքայլանի մատային խնդիրների լուծման մեթոդիկա, շախմատի կրթական հետազոտություններ.

chessfed.am

http://www.chessfed.am2019

Chessjournal.com

https://www.chessjournal.com